竹米行
作者：陳造
朝代：宋

paragraphs: 竹君亢宗擅楚墟，一一脩聳山澤臞。
風流秀整與世殊，楚俗食息皆爾須。
薪之籬之且籧篨，笲筥箱篚䉉籃笯。
溝瓦厥祖羹其雛，隨索斯獲掇諸塗。
今歲麥秋旱歲餘，得麥僅足償官租。
竹君憫農如士夫，著花結實千林俱。
密砌玉粒綴旒珠，株株擷取雖錙銖。
彌頃亙畝無閑株，磑磨蒸炊勝雕胡。
鄰里乞索水火如，坐令顰蹙興歌呼。
野叟好事能分吾，香清而洌甘而腴。
此君行能不一書，此惠及物旋就枯。
摩頂放踵忘其軀，所學無乃墨者徒。
老子苟祿天之隅，袖手無策蘇𡞦孤，投匕三嘆吾慙渠。